AARHUS: Rejsende med toget fra Aarhus til København i morges fik en kort, men ufrivillig pause lige før toget nåede Fredericia kort før klokken 6.30.

En mand var nemlig tilsyneladende kommet med det gale tog, og ville gerne af så hurtigt som muligt, så han hev i togets nødbremse.

- Han sagde "vil du ikke godt sætte mig af" til personalet flere gange, men kom ikke af. Vi holdt jo ude midt i det hele, siger Pia Damsgaard, der var med toget, der forlod Aarhus H klokken 5.14, og som fortæller, at der formentlig var tale om en beruset student.

Hos DSB vil de ikke kommentere på konkrete sager, men de bekræfter, at der var en episode på toget. Det er heldigvis ikke hver dag, at en passager hiver i nødbremsen, og det kan også ses i DSB's regler på området.

Afhængigt af konsekvenserne af en unødvendig nødbremse, kan det nemlig udløse en bøde, politianmeldelse og betaling for eventuelle skader, som det har forvoldt.